Bilateral spontan trykpneumothorax hos en ellers rask 13-årig dreng
Tidsskrift: akut ()

## CASE REPORT / KASUISTIK

Årg. 8, Nr. 1

## Bilateral spontan trykpneumothorax hos en ellers rask 13-årig dreng Bilateral spontaneous tension pneumothorax in an otherwise healthy 13-year-old boy

Ilkjær et al.

## Frederik Veitland Ilkjær  1* | Maja Veitland Ilkjær 1 | Daniel Tuyet Kristensen 2 | Lars Peter Lawrence 3

1 Klinik Medicin og Akut, Aalborg University Hospital, Thisted, Denmark  2 Hæmatologisk Afdeling, Aalborg University Hospital, Denmark  2 Bedøvelse og Intensiv, Aalborg University Hospital, Thisted, Denmark

Korrespondance (*): frederik.veitland@gmail.com

## Resumé

Bilateral spontan pneumothorax er en meget sjælden og alvorlig tilstand. Vi præsenterer en tidligere rask 13-årig dreng, der debuterede med akut åndenød efter hoste. Patienten udviklede et fulminant respiratorisk og cirkulatorisk kollaps, som stabiliserede sig efter bilateral dekompression. Yderligere undersøgelser afslørede bilaterale lungebullae, som blev behandlet kirurgisk. Der var ingen andre risikofaktorer. Patienten overlevede uden fysiske mén, men har senere haft flere tilfælde af unilaterale pneumothorax.

## English abstract

Bilateral spontaneous pneumothorax is a very rare and serious condition. We present a previously healthy 13-year-old boy who developed acute shortness of breath following a cough. The patient experienced a fulminant respiratory and circulatory collapse, which stabilized after bilateral decompression. Further investigations revealed bilateral pulmonary bullae, which were treated surgically. There were no other risk factors. The patient survived without physical sequelae but has since experienced several episodes of unilateral pneumothorax.

Nøgleord: Bilateral trykpneumothorax; Spontan pneumothorax; Kredsløbskollaps; Intensiv; Børn; Pædiatri

## Introduktion

neumothorax er defineret som tilstedeværelsen af  luft  i  pleurahulen.  Hvis  den  underliggende patologi ikke er traumatisk eller iatrogen, kaldes den for en spontan pneumothorax. Denne kan videre klassificeres  som  en  primær  spontan  pneumothorax (PSP),  hvor  patienten  ikke  har  nogen  underliggende kendte lungesygdomme. PSP forekommer hyppigere hos høje, tynde mænd og hos rygere (1). Selvom en spontan pneumothorax er en relativt hyppig tilstand, er den bilaterale spontane pneumothorax sjælden med en prævalens på 1,3-1,9% af alle spontane pneumothorax tilfælde (2). P

## Dansk Tidsskrift for Akutmedicin

Antaget: 11. april 2025 | Publiceret: 18. juli 2025 DOI: 10.7146/akut.v8i1.142343

## HVAD VED VI?

Bilateral pneumothorax er meget sjældent og potentielt meget alvorligt.

## Sygehistorie

En tidligere rask 13-årig dreng debuterede med akut indsættende åndenød efter et hosteanfald i hvile. Alarmcentralen blev kontaktet, og en akutbil med en paramediciner samt en ambulance blev tilkaldt. Ved akutbilens ankomst fortæller faren, at patienten har haft let åndenød og tør hoste i 2 uger; der har ikke været noget traume, ingen arvelige kardiopulmonale sygdomme og ingen feber.  Patienten  havde  hurtig  og  overfladisk  respiration, var bleg og klamt svedende med en saturation (SaO2) på 75%. Patienten blev transporteret til nærmeste sygehus under støtteventilation med 100% ilt, uden forbedring. Ved ankomst til sygehuset var patienten nær bevidstløs med svær hypoksi (SaO2 &lt; 70%), takykardi (puls &gt; 130) og blev hurtigt hypotensiv (MAP &lt; 55). Patienten blev intuberet akut, men var svær at ventilere, og der var ingen forbedring på 100% ilt. Lungeauskultation var med nedsatte eller fraværende respirationslyde bilateralt. Arteriel blodgasanalyse viste svær hypoksi (pO2 = 5 kPa) og respiratorisk acidose (pH = 6,94 &amp; pCO2 = 16 kPa). Lungeultralyd anterosuperiort bilateralt på thorax viste fravær  af  lungsliding  og  lungpulse  bilateralt.  Lungpoint kunne ikke identificeres. Aktionsdiagnosen var bilateral pneumothorax, og røntgen af thorax (fig. 1) på stuen bekræftede mistanken. Patienten blev aflastet akut med bilateral fingerthorakotomi med eklatant effekt, herunder nærnormalisering af puls og blodtryk samt udtalt forbedring i saturation.

Kontrol arteriel blodgasanalyse viste pO2 på 16.9 kPa, pH på 7.14 og pCO2 på 8.9 kPa. Kontrolrøntgen efter bilateral kirurgisk drænanlæggelse (14 French) (fig. 2) viste betydelig bedring. Patienten blev transporteret til børneintensiv, hvor CT-scanning viste bilaterale lungebullae, som blev behandlet kirurgisk med bullaresektion og pleurodese. COVID-19-testen var negativ.

Yderligere  undersøgelser,  inklusiv  genetisk  udredning for  Marfan-syndrom,  ekkokardiografi,  lungefunktionstest og øjenundersøgelser, var alle uden tegn til underliggende sygdom. Patientens bullae, samt en vækstspurt på 13-15 cm i året op til debut, var de eneste positive fund. Trods kirurgisk behandling har patienten haft episoder med unilaterale pneumothoraxer ved opfølgning 1 år efter.

## HVAD TILFØJER CASE REPORTEN?

Sygehistorien bidrager til at belyse en sjælden, men potentiel dødelig tilstand, der skal mistænkes og behandles akut. Her beskrives et atypisk forløb, hvor patienten ikke havde nogen risikofaktorer.

## Diskussion

Sygehistorien illustrerer alvorligheden af bilateral trykpneumothorax baseret på klinisk præsentation, røntgenbilleder og initial arteriel blodgas. Mistanken om bilateral pneumothorax opstod grundet manglende luftskifte bilateralt,  men  andre  diagnoser  blev  overvejet  på  grund  af tilstandens  sjældenhed.  Som  differentialdiagnose  blev status asthmaticus overvejet på grund af manglende luftskifte bilateralt og hård ventilation efter intubation. Der var bekymring for, at dekompression kunne forværre tilstanden og potentielt være dødelig, hvis aktionsdiagnosen var forkert.

På  røntgenbilledet  ses  et  smalt,  midtstillet  hjerte  uden forskydning  af  mediastinum,  med  nærtotalt  kollaps  af begge  lunger.  Den  manglende  ventilation  forklarer  det respiratoriske kollaps, mens det jævnt fordelte tryk kompromitterer  hjertes  fyldning  og  medfører  obstruktivt shock og kredsløbssvigt. Patienten blev overtryksventileret både med støtteventilation og efter intubation, hvilket kan have bidraget til hans alvorlige tilstand.

af thorax LIGGEN

LIGGENDE

Figur  1.  Initialt  røntgenbillede,  der  viser  svær  bilateral  trykpneumothorax

Der er få opgørelser over hyppigheden af bilateral spontan pneumothorax, og de inkluderer få patienter (2-4). De fleste tilfælde involverer mænd og skyldes underliggende sygdomme (62%). I Danmark er der beskrevet flere tilfælde med bilateral pneumothorax, men ætiologien er iatrogen i dem alle. Dette er den første sygehistorie med spontan  bilateral  pneumothorax  i  Danmark.  Patienten havde  ingen  risikofaktorer  for  spontan  pneumothorax, fraset  vækstspurten.  Dette  understreger  vigtigheden  af hurtigt at overveje spontan pneumothorax som en potentiel årsag til akut åndenød, selv hos unge uden traume eller kendte lungesygdomme.

Figur  2.  Kontrolrøntgen  efter  bilateral  pleuradrænanlæggelse med nærmest helt udfoldede lunger bilateralt og et midtstillet hjerte af normal størrelse. Venstre dræn korrekt placeret. Højre dræn er velplaceret,  dog  mistænkes  det  sidste  drænhul  til  at være uden for thorax. Der ses bilateralt subkutant emfysem.

## HVORDAN KAN CASEN BRUGES I DANSKE AKUTMODTAGELSER?

Patienter  med  relevant  symptomatologi  og  forløb skal aflastes på klinisk mistanke alene. Vi blev vildledt af, at der var manglende luftskifte bilateralt, hvilket er atypisk, da en pneumothorax uden traume oftest er unilateral. Vi mener, at sygehistorien kan bruges i akutmodtagelserne som en påmindelse og et eksempel på en tilstand, der meget hurtigt kan få et dødeligt forløb.

## Interessekonflikter

F.V. Ilkjær ejer aktier eller optioner i Lundbeck A/S og Lundbeck B A/S. D. Kristensen har modtaget konsulenthonorarer fra AbbVie, Atheneum og Astellas Pharma. Forfatterne angiver ingen yderligere potentielle interessekonflikter.

## Referencer

1. Bintcliffe O, Maskell N. Spontaneous pneumothorax. BMJ. 2014;348:g2928. Published 2014 May 8. doi:10.1136/bmj.g2928
2. Sayar A, Turna A, Metin M, Küçükyağci N, Solak O, Gürses A. Simultaneous bilateral spontaneous pneumothorax report of 12 cases and review of the literature. Acta Chir Belg. 2004;104(5):572-576. doi:10.1080/00015458.2004.11679617
3. Akcam TI, Kavurmaci O, Ergonul AG, et al. Analysis of the patients with simultaneous bilateral spontaneous pneumothorax. Clin Respir J. 2018;12(3):1207-1211. doi:10.1111/crj.12652

## Finansiering

Ingen.

4. Sunam G, Gök M, Ceran S, Solak H. Bilateral pneumothorax: a retrospective analysis of 40 patients. Surg Today. 2004;34(10):817-821. doi:10.1007/s00595-004-2819-0
5. 5. Akcam TI, Darcan S, Özdil A, Kavurmaci O, Ergonul AG, Turhan K, et al. Does the pubertal growth affect the occurrence of primary spontaneous pneumothorax? 81 Thoracic Surgery. 2016; doi:10.1183/13993003.congress2016.pa580